b'\n_START_ARTICLE_\nMS \xc2\xabVestgar\xc2\xbb (1957)\n_START_PARAGRAPH_\nMS \xc2\xabVestgar\xc2\xbb er en tidligere langruteb\xc3\xa5t for \xc3\x98ygarden utenfor Bergen som er fredet av Riksantikvaren. Den var en periode omd\xc3\xb8pt til \xc2\xabFredsbudet\xc2\xbb og seilte som misjonsb\xc3\xa5t. Den fikk tilbake sitt opprinnelige navn i 2007, og er for tiden under restaurering._NEWLINE_MS \xc2\xabVestgar\xc2\xbb ble levert i februar 1957 fra P. H\xc3\xb8ivolds Mek. Verksted i Kristiansand. B\xc3\xa5ten var sertifisert for 252 passasjerer, og hadde 2 salonger med i alt 171 sitteplasser. Den gikk som langruteb\xc3\xa5t mellom \xc3\x98ygarden og Bergen. Etter at veiutbygginga i \xc3\x98ygarden tok til ble passasjergrunnlaget mindre, og ruta ble lagt ned 30. mai 1979.\n_START_SECTION_\n\xc2\xabFredsbudet\xc2\xbb\n_START_PARAGRAPH_\nI 1979 ble b\xc3\xa5ten solgt til pinsebevegelsen i Norge og omd\xc3\xb8pt til Misjonsb\xc3\xa5ten \xc2\xabFredsbudet\xc2\xbb. _NEWLINE_Som misjonsb\xc3\xa5t var den et av fellestiltakene til pinsebevegelsen, og den seilte langs norskekysten p\xc3\xa5 evangeliseringsoppdrag. Den la gjerne til ved sm\xc3\xa5 og ofte veil\xc3\xb8se lokalsamfunn, der oppm\xc3\xb8tet i begynnelsen var stort. Men etter hvert som mange steder ble avfolket og fiskere bare hadde korte opphold i land, ble bes\xc3\xb8kstallet redusert._NEWLINE_Vinteren 2005\xe2\x80\x932006 gjennomgikk b\xc3\xa5ten en st\xc3\xb8rre ombygning og modernisering av lugarer og toaletter.  Det ble ogs\xc3\xa5 laget en plass p\xc3\xa5 dekk, slik at det kunne holdes  friluftsm\xc3\xb8ter ved kaikanten._NEWLINE_\xc2\xabFredsbudet\xc2\xbb hadde de siste \xc3\xa5rene sertifikat som oppl\xc3\xa6ringsfart\xc3\xb8y og kunne ha praksisplasser for sj\xc3\xb8folk b\xc3\xa5de i maskinrommet og p\xc3\xa5 dekk. _NEWLINE_I juni 2007 solgte pinsebevegelsen b\xc3\xa5ten, delvis p\xc3\xa5 grunn av h\xc3\xb8ye driftskostnader, men mest fordi den stod ovenfor en omfattende og kostbar, n\xc3\xb8dvendig  ombygging.\n_START_SECTION_\nRestaurering\n_START_PARAGRAPH_\nB\xc3\xa5ten ble kj\xc3\xb8pt tilbake til \xc3\x98ygarden og fikk igjen navnet \xc2\xabVestgar\xc2\xbb. Planen er at den skal bli et levende kulturminne og tilbakestilles til sin opprinnelig utgave som ruteb\xc3\xa5t. Oppussingsarbeidet er stort sett basert p\xc3\xa5 dugnadsinnsats og gaver. I januar 2014 ble sj\xc3\xb8bussen fredet av Riksantikvaren.'